सरकारी और गैरसरकारी प्रचार माध्यम सर्वदलीय संसदीय प्रतिनिधिमंडल के कश्मीर दौरे को असफल और फिजूल की कवायद करार देने में जुटे हुए थे और सरकारी पक्ष के कुछ जिम्मेदार लोग भी परोक्ष रूप से इस प्रचार को हवा दे रहे थे। लेकिन मेरा मानना है कि सर्वदलीय प्रतिनिधिमंडल के दौरे से कश्मीरी अवाम में एक सकारात्मक संदेश गया है। हुर्रियत के चार प्रमुख नेताओं से मुलाकात के माध्यम से हम विपक्षी नेता कश्मीर अवाम को यह संदेश देने में कामयाब रहे हैं कि देश का बहुमत न सिर्फ कश्मीर को बल्कि कश्मीरी तहजीब को और कश्मीर घाटी के बाशिंदों को भी अपना अभिन्न अंग मानता है और उनके साथ संवाद करना चाहता है।